LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS SAUGOMŲ TERITORIJŲ ĮSTATYMO NR. I-301 7 STRAIPSNIO PAKEITIMO ĮSTATYMO PROJEKTO

2020-07-01 Nr. XIIIP-5005

Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:

Projekto 1 straipsniu keičiamo Saugomų teritorijų įstatymo (toliau – keičiamo įstatymo) 7 straipsnio 2 dalies nuostatose nėra aiškus formuluotės „atsižvelgiant į gamtiniuose rezervatuose esančių vertybių būklę“ turinys, t. y., nėra aišku, kokios „vertybės“ turimos omeny. Pažymėtina, kad keičiamo įstatymo kontekste vertybėmis laikoma ir „gamtos vertybės“ (sąvoka apibrėžta keičiamo įstatymo 2 straipsnio 53 dalyje) ir kultūros paveldo teritoriniai kompleksai ir objektai (pavyzdžiui, keičiamo įstatymo 3 straipsnis). Manytina, kad nustatant gamtos išteklių naudojimo tvarką, pirmiausia turi būti atsižvelgiama į tų gamtos išteklių būklę.

Projekto 1 straipsniu keičiamo įstatymo 7 straipsnio 2 dalyje nėra pakankamai aiškus formuluotės „atsižvelgiant į <...> vietos gyventojų vykdytą teisės aktais reguliuotą gamtos išteklių naudojimo tradiciją arba jos nebuvimą“ turinys, nes šias projekto nuostatas galima suprasti ir taip, kad nepriklausomai ar tradicija yra (buvo), ar jos nėra (nebuvo) gamtinių rezervatų, valstybinių parkų ir biosferos rezervatų nuostatuose gali būti nustatoma vietos gyventojų uogavimo, grybavimo ar limituotos žvejybos tvarka (t. y., leidžiama minėtų gamtos išteklių naudojimo veikla). Siūlytina projekto nuostatas tikslinti taip, kad jos aiškiai atitiktų jo aiškinamajame rašte nurodytus tikslus.

3. Projekto 1 straipsniu keičiamo įstatymo 7 straipsnio 2 dalyje siūloma nustatyti, kad gamtinių rezervatų nuostatuose ar valstybinių parkų ir biosferos rezervatų nuostatuose gali būti nustatoma limituotos žvejybos gamtiniuose rezervatuose tvarka. Šių saugomų teritorijų nuostatus tvirtina Vyriausybė. Atkreiptinas dėmesys, kad pagal Mėgėjų žvejybos įstatymo 4 straipsnio 1 dalį limituota žvejyba vidaus vandenyse organizuojama ir vyksta Aplinkos ministerijos nustatyta tvarka, o pagal šio straipsnio 3 dalį Aplinkos ministerija nustato limituotos žvejybos reguliavimo priemones ir sąlygas vidaus vandenyse. Taigi, iš šių projekto ir minėto įstatymo nuostatų nėra aišku, kuriame poįstatyminiame teisės akte (Vyriausybės tvirtinamuose nuostatuose ar aplinkos ministro priimtame įsakyme) būtų nustatyta limituotos žvejybos gamtiniuose rezervatuose tvarka.

Projekto 1 straipsniu keičiamo įstatymo 7 straipsnio 2 dalies antrajame sakinyje sąvokos „vietos gyventojai“ turinyje siūlytina vietoj žodžio „gyventojai“ įrašyti žodžius „fiziniai asmenys“, t. y., vietoj formuluotės „Vietos gyventojai – gyventojai <...>“ siūlytina įrašyti formuluotę „Vietos gyventojai – fiziniai asmenys <...>“. Be to šis sakinys tikslintinas kalbiniu požiūriu.

Atsižvelgiant į tai, kad projekto aiškinamajame rašte nurodyta, kad įstatymo įgyvendinimui Vyriausybė ir aplinkos ministras turės priimti įstatymą įgyvendinančius teisės aktus, siūlytina projektą papildyti atskiru straipsniu, nustatančiu įstatymo įsigaliojimą bei įgyvendinimą, kuriame būtų nustatyta vėlesnė įstatymo įsigaliojimo data bei data, iki kurios minėti subjektai turėtų priimti poįstatyminius teisės aktus. Įstatymą įgyvendinančios nuostatos turėtų įsigalioti anksčiau nei visas įstatymas.

Departamento direktorius Andrius Kabišaitis

N. Azguridienė, tel. (8 5) 239 6546, el. p. neringa.azguridiene@lrs.lt

S. Švedas, tel. (8 5) 239 6165, el. p. saulius.svedas@lrs.lt